Jesper Petersen (SF), 2008-02-05:
Problemet med fedme og usund livsstil er kraftigt voksende.
350.000 danskere kan karakteriseres som egentlig fede, og et sted mellem 1,8 og 2,2 millioner danskere er overvægtige.
Det er en stigning på hele 75 pct. over de sidste 13 år.
Det giver for mange mennesker en ringere livskvalitet og en kortere levetid, og for samfundet fører det store omkostninger med sig.
Det vigtigste er naturligvis at gøre noget ved sundheden, men det er dog en væsentlig sidegevinst, hvis vi kan få nedbragt de store udgifter, der er forbundet med fedmerelaterede sygdomme.
Der skal en bred vifte af forslag til for at gøre noget ved problemet.
Også sund mad i skolerne, mere idræt, bedre adgang til motion i hverdagen osv. er væsentlige ting.
Men et meget væsentligt virkemiddel er dog også at gøre det sunde valg billigere.
SF er positiv over for Enhedslistens forslag.
Det flugter meget godt med SF's forslag, som vi dog anser for at være en kende mere detaljeret og nemmere at gå til.
En række eksperter og organisationer har peget på forslagets positive effekt, herunder Hjerteforeningen og Akademiet for de Tekniske Videnskaber, som i deres rapport fra maj sidste år har peget på lavere moms på sunde fødevarer som et vigtigt redskab til at ændre kostvaner, især i de dele af befolkningen, der er mindst modtagelige over for kampagner og sundhedsråd.
Derfor foreslår SF at fjerne momsen på frugt og grønt og indføre en afgift på fedt- og sukkerholdige varer.
På den måde får forslaget størst effekt, som bl.a. Bente Klarlund Pedersen, formanden for Det Nationale Råd for Folkesundsundhed, har peget på - endnu en ekspert i rækken, der støtter ideen om lavere moms på sunde fødevarer.
Danmark fejrede for nylig et flot og fortjent europamesterskab i herrehåndbold.
Intet andet EU-land har så høj en momssats på sunde fødevarer, som vi har i Danmark.
Det vil umiddelbart koste 2,5 mia. kr. at sænke momsen til 5 pct. og 400 mio. kr. at give tilskud til økologiske fødevarer, men fedtafgift, sukkerafgift og sodavandsafgift vil mere end opveje det tab, og derfor vil SF's forslag samlet give et provenu på 2,1 mia. kr.
De penge vil vi bruge til at kompensere de mennesker med de mindste indtægter og børnefamilierne for de øgede udgifter til fødevarer, som de kan have som følge af forslaget, så man som børnefamilie eksempelvis stadig væk vælger at købe sødmælk til de allermindste i stedet for letmælk.
En børnefamilie vil med SF's forslag til kompensation via børnecheck og indkomstskat få 1.300 kr. mere at putte i husholdningsbudgettet om året.
Så der er ikke tale om en pengemaskine, men om et redskab til at højne folkesundheden og forlænge levealderen.
Vi skal nemlig forebygge og have mere sundhedsfremme, undgå overvægt, fedme og ringere livskvalitet.
Samtidig kan vi som en sidegevinst mærkbart reducere ernæringsrelaterede hjerte-kar-sygdomme, som rigtig mange danskere jo desværre dør af.
WHO har peget på, at dårlige kost- og motionsvaner faktisk er lige så risikofyldt som tobaksrygning i forhold til tidlig død.
Derfor vil det være en klar fremgang for folkesundheden.
SF mener ikke, at der er behov for at vente på en kommission.
Vi anser det lidt for at være en syltekrukke.
Eksperterne har stået i kø for at anbefale det her forslag, og organisationer i stribevis gør det.
Det er ikke nogen ny idé.
Vi har diskuteret det i årevis, vi er enige, og som jeg har kunnet henvise til tidligere i debatten i dag, anbefaler selv borgerlige politikere, at vi gør det.
Vi synes, at vi skal se at komme i sving.
Det er muligt at vedtage lovgivning, uden at det har været gennem en forebyggelseskommission eller andre kommissioner i det hele taget.
Jeg vil til slut dog sige, at som tonen har været i debatten, er der umiddelbart en positiv tilgang til det.
Der bliver fundet forskellige kompleksiteter ved det, ting, der kan være svære at administrere, men ambitionen er vi dog enige om, og finder vi de rigtige videnskabelige resultater for det, må man også forvente, at vi kan finde bred opbakning i Folketinget til at vedtage det.
Det vil SF selvfølgelig se frem til og med de bemærkninger gå videre med behandlingen af forslaget og håbe, at det kan blive til virkelighed hurtigst muligt.